Taispeánann na figiúirí is deireanaí go bhfuil ardú suntasach tagtha ar líon na ndaoine atá ag fanacht ar chóracha leighis go deireadh Eanáir.

Tá 33 as 41 ospidéal ag tuairisciú arduithe.

Tá 63,740 othar ag fanacht le gnáthamh in ospidéal nó ar ghnáthamh lae agus 12,926 ag fanacht ar chúram gastrastéigeach.

Sin 76,666 san iomlán.

Sin méadú de 16,628 thar Eanáir 2014, dar le data ón gCiste Náisiúnta um Cheannach Cóireála.

Ag Ospidéal na hOllscoile,Gaillimh atá an liosta feithimh is faide. Tá 8,347 duine ag fanacht ar ghnáthamh ospdidéil nó gnáthamh lae ansiúd, ardú de 3,000 le bliain.

Tá liostaí fada feithimh freisin as Ospidéal Beaumont (6,121), Ospidéal an Mhater (5,593) agus Ospidéal San Séamus (4,689)

Níor laghdaigh an liosta feithim ach in 8 ospidéal sa stát.

Faoi láthair tá 6,120 duine ar fud an stáit atá ag fanacht os cionn bliana ar ghnáthaimh, ardú de 183 duine.

800 duine atá ag fanacht os cionn 9 mí ar scrúdú ionscópachta gastastéigeach.

Deir an tAire Sláinte Leo Varadkar go bhfuil amanta feithimh ag dul an treo mícheart.

Ag cur leis an bhfadhb tá an plódú san rannóga éígeandála le gairid, rud a chuir roinnt obráidí ar atráth.

An plean atá aige, a deir sé, ná an plódú a laghdú ar dtús ar mhaithe le sábháílteacht othar, agus ansin níos deireanaí sa bhliain spreacadh a chur faoi ghníomhaíocht na n-ospidéal, le hamanta feithimh a chiorrú.